Document ID: 31987R2291

*****
ΚΑΝΟΝΙΣΜΟΣ (ΕΟΚ) αριθ. 2291/87 ΤΗΣ ΕΠΙΤΡΟΠΗΣ
της 30ής Ιουλίου 1987
για τον καθορισμό των λεπτομερειών εφαρμογής του κανονισμού (ΕΟΚ) αριθ. 1870/87 του Συμβουλίου σχετικά με την μεταφορά στην Ιταλία 50 000 τόνων κριθής που κατέχονται από τον ισπανικό οργανισμό παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1900/87 (2),
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 870/85 (4),
τον κανονισμό (ΕΟΚ) αριθ. 1870/87 του Συμβουλίου της 30ής Ιουνίου 1987 σχετικά με τη μεταφορά 50 000 τόνων κριθής που κατέχονται από τον ισπανικό οργανισμό παρέμβασης (5), και ιδίως το άρθρο 1 παράγραφος 5,
Εκτιμώντας:
ότι, σύμφωνα με τον κανονισμό (ΕΟΚ) αριθ. 1870/87, ο ισπανικός οργανισμός περέμβασης θέτει στη διάθεση του ιταλικού οργανισμού παρέμβασης 50 000 τόνους κριθής για να μεταφερθούν σε συγκεκριμένες περιοχές· ότι είναι σκόπιμο να θεσπισθούν οι λεπτομέρειες εφαρμογής του μέτρου αυτού·
ότι παρατηρήθηκε έλλειμμα σε κτηνοτροφικά σιτηρά στη Σαρδηνία · ότι, κατά συνέπεια, πρέπει να προβλεφθεί η μεταφορά των εν λόγω ποσοτήτων σε όλα τα σιλό που βρίσκονται σε λιμάνια σε αυτή την περιοχή της Ιταλίας·
ότι ο ιταλικός οργανισμός παρέμβασης πρέπει να ενημερωθεί ταχέως για τους χώρους αποθήκευσης της ποσότητας που πρέπει να μεταφερθεί· ότι οι πληροφορίες αυτές, καθώς και εκείνες που αφορούν τους χώρους αποθήκευσης στη Σαρδηνία, πρέπει να διαβιβαστούν στην Επιτροπή προκειμένου, κυρίως, να της επιτρέψουν να εκτιμήσει τις χρηματοδοτικές επιπτώσεις της μεταφοράς αυτής·
ότι, προκειμένου να βρεθούν τα οικονομικότερα μέτρα για την πραγματοποίηση της μεταφοράς αυτής, είναι σκόπιμο να εφαρμοσθεί διαδικασία δημοπρασίας για τη μεταφορά προς τη Σαρδηνία·
ότι η παρούσα μεταφορά διέπεται από τις διατάξεις του κανονισμού (ΕΟΚ) αριθ. 1055/77 του Συμβουλίου της 17ης Μαΐου 1977 περί της αποθηκεύσεως και της διακινήσεως των προϊόντων που αγοράζονται από έναν οργανισμό παρεμβάσεως (6) και του κανονισμού (ΕΟΚ) αριθ. 1722/77 της Επιτροπής της 28ης Ιουλίου 1977 περί κοινών λεπτομεριών εφαρμογής του κανονισμού (ΕΟΚ) αριθ. 1055/77 σχετικά με την αποθήκευση και τη διακίνηση των προϊόντων που αγοράζονται από έναν οργανισμό παρέμβασης (7), όπως τροποποιήθηκε τελευταία από τον κανονισμό (ΕΟΚ) αριθ. 3476/80 (8)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σύμφωνα με τον κανονισμό (ΕΟΚ) αριθ. 1870/87, ο ισπανικός οργανισμός παρέμβασης θέτει στη διάθεση του ιταλικού οργανισμού παρέμβασης 50 000 τόνους κριθής.
2. Η κριθή πρέπει να μεταφερθεί σε σιλό που βρίσκονται στα λιμάνια της Σαρδηνίας.
3. Ο ισπανικός και ο ιταλικός οργανισμός παρέμβασης διαπιστώνουν, πριν από τη φόρτωση, τα χαρακτηριστικά του εν λόγω προϊόντος και συμφωνούν σχετικά με την επιλογή των χώρων αποθήκευσης, των τόπων αναχώρησης και προορισμού, του τρόπου με τον οποίο θα μειωθούν κατά το μέγιστο τα έξοδα μεταφοράς καθώς και σχετικά με τις ημερομηνίες παραλαβής του προϊόντος, σύμφωνα με τις διατάξεις του άρθρου 1 παράγραφος 2 του κανονισμού (ΕΟΚ) αριθ. 1870/87. Ο κατάλογος των τόπων αυτών ανακοινώνεται αμέσως στην Επιτροπή.
Άρθρο 2
1. Ο ιταλικός οργανισμός παρέμβασης παραλαμβάνει την κριθή που είναι φορτωμένη στο μέσο μεταφοράς στο χώρο αποθήκευσης του οργανισμού παρέμβασης της χώρας αναχώρησης και καθίσταται υπεύθυνος από τη στιγμή αυτή.
Ο ισπανικός οργανισμός παρέμβασης ανακοινώνει στον ιταλικό οργανισμό παρέμβασης, σταδιακά, τις ποσότητες που έχουν εξαχθεί.
2. Το ύψος των δαπανών μεταφοράς του εν λόγω προϊόντος καθορίζεται από τον ιταλικό οργανισμό παρέμβασης με διαδικασία δημοπρασίας. Τα έξοδα αυτά περιλαμβάνουν:
α) τη μεταφορά (εξαιρούμενης της φόρτωσης) από το χώρο αποθήκευσης αναχωρήσεως μέχρι το χώρο αποθήκευσης προορισμού (εξαιρούμενης της εκφόρτωσης)·
β) τα ασφάλιστρα που καλύπτουν την τιμή αγοράς στην παρέμβαση του εμπορεύματος, που αναφέρεται στο άρθρο 7 παράγραφος 4 του κανονισμού (ΕΟΚ) αριθ. 2727/75.
3. Ο διαγωνισμός μπορεί να αφορά μία ή περισσότερες παρτίδες.
4. Ο ιταλικός οργανισμός παρέμβασης καθορίζει τις ρήτρες και τους όρους της δημοπρασίας σύμφωνα με τις διατάξεις του παρόντος κανονισμού. Πρέπει να προβλέπουν, ιδίως, τη σύσταση εγγύησης «καλού τέλους» των εργασιών που αποτελούν αντικείμενο της δημοπρασίας καθώς και τη δυνατότητα υποβολής προσφορών μέσω τηλετύπου.
Επιπλέον, πρέπει να εξασφαλίζουν ίσες δυνατότητες όσον αφορά την πρόσβαση και τη μεταχείριση για όλους τους ενδιαφερόμενους, ανεξάρτητα από τον τόπο εγκαταστάσεώς τους στην Κοινότητα. Για το σκοπό αυτό ο οργανισμός παρέμβασης, μετά την υπογραφή της απόφασης σχετικά με τη δημοπρασία, ανακοινώνει στην Επιτροπή την ημερομηνία ενάρξεώς της. Η πληροφορία αυτή δημοσιεύεται μόλις ληφθεί στην Επίσημη Εφημερίδα των Ευρωπαϊκών Κοινοτήτων. Δίνεται προθεσμία πέντε εργάσιμων ημερών από την ημερομηνία της δημοσίευσης αυτής για την υποβολή των προσφορών στον ιταλικό οργανισμό παρέμβασης.
Οι προσφορές που κατατίθενται στον ιταλικό οργανισμό παρέμβασης πραγματοποιούνται και γίνονται αποδεκτές σε ιταλικές λίρες.
5. Η δημοπρασία κατακυρώνεται στον υποψήφιο ο οποίος έχει προσφέρει τους καλύτερους όρους.
Ωστόσο, αν καμία προσφορά δεν αντιστοιχεί στις τιμές και στις δαπάνες που εφαρμόζονται κανονικά, η δημοπρασία δεν κατακυρώνεται.
6. Ο ιταλικός οργανισμός παρέμβασης πληροφορεί την Επιτροπή σχετικά με την εξέλιξη των εργασιών της δημοπρασίας και ανακοινώνει αμέσως τα αποτελέσματα τόσο στην Επιτροπή όσο και στον ισπανικό οργανισμό παρέμβασης.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουλίου 1987.

Labels: 3
18